
1. הצעת חוק לתיקון פקודת האגודות השיתופיות (מס' 8), התשע"א-2010 –
הצעה לחידוש הדיון בוועדה על-פי סעיף 124 לתקנון – הצבעה

היו"ר דוד רותם:


רבותי, אני פותח את הישיבה. הנושא הראשון הוא הצעת חוק לתיקון פקודת האגודות השיתופיות (מס' 8) - הצעה לחידוש הדיון בוועדה על-פי סעיף 124 לתקנון. 


על-פי בקשת חבר הכנסת חסון וחבר הכנסת שי חרמש שהם שניים מיוזמי החוק, נתבקשתי להחזיר את הדיון לוועדה על מנת לבצע דיון בשני סעיפים בלבד. ולכן, אני מציע להחזיר את זה כדי לדון באותם שני סעיפים.


חבר הכנסת חסון, בבקשה.

ישראל חסון:

 אני מקווה שהבקשה הזאת היא גם על דעתך.

היו"ר דוד רותם:


לא. יש לי חוות דעת של היועץ המשפטי של הכנסת, והיועצת המשפטית לוועדה, ממלאת מקום, שאתם רוצים לפגוע בחוק. ולכן, זה לא על דעתי. אבל, אני אצביע בעד כדי להחזיר את זה, ולאפשר לכם - - -

ישראל חסון:

אם כך, אני רוצה לשאול שאלה פרוצדוראלית. האם אפשר לפצל את החוק?

סיגל קוגוט:


אחרי שהוא יחזור לוועדה אפשר לעשות כל דבר שאפשר לעשות בחוק - - - 

היו"ר דוד רותם:


קודם כל, צריך להחזיר את זה. אחרי שאני אחזיר את זה, כשנקיים דיון אתה תגיש - - -

סיגל קוגוט:


הוא מונח על השולחן, ואז אתה יכול - - -

ישראל חסון:

זה לשנייה-שלישית, ואפשר לקבל החלטה על פיצול. האם אפשר?

היו"ר דוד רותם:


אפשר, רק צריך - - -

סיגל קוגוט:


פיצול לפי סעיפים, או לפי נושאים, או לפי תקופות - האם זו הכוונה? אפשר.

היו"ר דוד רותם:


צריך שתהיה הסכמה לפצל אותו. בינתיים, - - -

ישראל חסון:

אוקיי. לא, כי אתה מתנגד, ואני רוצה להקל עליך.

היו"ר דוד רותם:


מי בעד להחזיר את החוק לוועדה? תודה רבה. 

ה צ ב ע ה

בעד – רוב

נגד – אין

נמנעים – אין

ההצעה להחזיר את הצעת החוק לוועדה נתקבלה פה אחד.

היו"ר דוד רותם:


פה אחד. אין לך זכות הצבעה.

מוחמד ברכה:


יש לי.

היו"ר דוד רותם:


איך?

מוחמד ברכה:


אני מחליף את חנא סוייד.

היו"ר דוד רותם:


אה, אתה מחליף את חנא סוייד, סליחה.

מוחמד ברכה:


להתעורר כל כך מוקדם בבוקר כדי שתגיד לי את המשפט הזה?

היו"ר דוד רותם:


הבעיה הגדולה שלי היא שאני אף פעם לא יודע מי כן מחליף את מי, ומי לא מחליף את מי.  

ישראל חסון:

 מר רותם, לפי דעתי היום בישיבת סיעה אתה מודח. אתה נתת זכות הצבעה למי שאין נאמנות?

מוחמד ברכה:


לא, הודית בזה גם לפרוטוקול. אחרי שאמרת שאין לי זכות הצבעה, סטית מדרך הישר, ואמרת שיש לי דרך.

היו"ר דוד רותם:


קודם כל, אתה עכשיו החזרת אותי, כפי שאתה מבין, למקומי ברגע שאמרת שאני חזרתי בתשובה, ואמרתי ש- - -

ישראל חסון:

חבר'ה, תודה רבה. 

היו"ר דוד רותם:


תודה רבה. רבותי, אנחנו עוברים לנושא הבא. אתם יכולים להישאר, ועדת חוקה יש בה יותר מחבר כנסת אחד.

2. הצעת חוק ההוצאה לפועל (תיקון מס' 31), התש"ע-2010

היו"ר דוד רותם:


רבותי, הנושא הבא שלנו זה הצעת חוק ההוצאה לפועל (תיקון מס' 31), התש"ע-2010, קריאה שנייה ושלישית. רבותי, בבקשה.

ענת הר אבן:


כפי שידוע לאדוני, שר המשפטים - - - את סעיף 68א שעניינו חוקרי ההוצאה לפועל. בוועדת החוקה היינו בעניין שינוי והסדרת התקנות כך שהן תתאמנה למצב המשפטי הקיים היום. היו דיונים בוועדה ב-13 לאוקטובר, וב-7 לנובמבר. למעשה, הדבר האחרון שנשאר כדי להסדיר את הנושא הוא לבצע התאמה בסעיף 69יב לחוק ההוצאה לפועל.


כיום חייב שאינו מגיע לחקירת יכולת, יכול הרשם להוציא כנגדו צו הבאה, ובאמצעות כך החייב מובא בפני הרשם, ומקוימת לו חקירת יכולת. לכן, אנחנו מבקשים להסדיר שגם בסיטואציה בה החייב לא יגיע לבירור בפני חוקר ההוצאה לפועל, יוכל רשם ההוצאה לפועל להוציא צו הבאה.

תמי סלע:


יש נוסח משולב שבעמוד השני שלו אפשר לראות את התיקונים לגבי סעיף 69יב  שזהו הסעיף שהכותרת שלו זה צו הבאה. אם נקרא את הסעיף עצמו עם התיקון, הסעיף אומר: "לא הופיע החייב לבירור שהוזמן אליו, כאמור בסעיף 69יא, או לא התייצב לחקירת יכולת שהוזמן אליה לפי סעיף 67, או לא התייצב לבדיקה" – וזה התוספת – "לפני חוקר הוצאה לפועל שהוזמן אליה לפי סעיף 68א, רשאי רשם ההוצאה לפועל, לבקשת הזוכה, להורות בצו על הבאת החייב לפניו או לפני רשם הוצאה לפועל אחר, בלבד שחלפו חודשיים מיום שהומצאה לחייב בהמצאה מלאה אזהרה, הזמנה לבירור, הזמנה לחקירת יכולת, או הזמנה לבדיקה לפני חוקר הוצאה לפועל, לפי המוקדם, והחייב הוזהר כי אם לא יתייצב לבירור, לחקירת יכולת, או לבדיקה כאמור, יהיה ניתן לנקוט נגדו הליכי הבאה ומאסר לפי פרק זה.".


הערה להשלמת התיקון – בסעיף 68א שמופיע בעמוד ראשון, בסעיף עצמו שמסדיר את סמכות חוקרי ההוצאה לפועל, בסעיף קטן (ג), ההבחנה הזאת בין הבדיקה לבין חקירת היכולת שדווקא נעשית עכשיו בהצעת החוק הממשלתית בצורה מאוד ברורה בתיקון שראינו קודם, היא לא לגמרי ברורה בסעיף קטן (ג). ההצעה היא לעשות גם פה את ההבחנה, ולתקן ב-(ג) כך שהנוסח יהיה: "חוקר ההוצאה לפועל יהיה מוסמך לערוך בדיקה בדבר יכולת החייב, בין על יסוד העיון בבקשת חייב לפי סעיף 7א והמסמכים שצורפו לה, ובין בהזמנתו להתייצב לבדיקה לצורך חקירת יכולתו כמשמעותה בסעיף 67(א).". גם הממשלה מנסה להדגיש שהבדיקה הזאת היא לא זהה לחקירת יכולת לכל דבר ועניין – זה עניין אחד.


שני תיקונים קטנים נוספים. אחד מהם באמת בסעיף 68א, והוא  קשור לתקנות שהתקנו לגבי החוקרים, וזה להבהיר בסעיף קטן (ב) שאחד התנאים לכשירות להיות חוקר הוצאה לפועל זה שהוא קיבל הכשרה מתאימה.

היו"ר דוד רותם:


זה קורסים שאתם עושים. 

קריאות:


כן.

היו"ר דוד רותם:


אוקיי.

מוחמד ברכה:


אדוני היושב-ראש, ברשותך, אני רק רוצה לרשום הסתייגות דיבור לשם החוק.

היו"ר דוד רותם:


אין שום בעיה.

תמי סלע:


לא לשם עצמו כי אנחנו לא עושים הסתייגויות לשם. אבל, הסתייגות דיבור.

היו"ר דוד רותם:


הסתייגות דיבור, בסדר גמור.

מוחמד ברכה:


תודה. היא של סיעת חד"ש. 

תמי סלע:


כן, כן.

היו"ר דוד רותם:


האם יש עוד משהו? בסעיף 6 – ביצוע.

תמי סלע:


עוד עניין אחד בסעיף 6. זה עניין של שינוי הגדרה שקיימת היום, ויוצרת לנו קושי עם תקנות הוצאה לפועל שנמצאות על שולחננו. היום הפרטים ששר הפנים מוסר לבקשת לשכת ההוצאה לפועל לצורך זיהוי מלא של החייב מוגדרים כפרטים טעוני אימות, וכרגע יש בקנה הצעה שהפרטים האלה יהיו יכולים לכלול גם פרטים שהזוכה בכלל לא נדרש לציין אותם, ובעצם הם לא נתונים אימות - פשוט פרטים שהלשכה לצורכי ביצוע תפקידיה צריכה לבקש ממשרד הפנים. ולכן, ההצעה היא לקרוא להם פרטים שניתן לקבל מהמרשם, ולא פרטים טעוני אימות. זה אומר גם לתקן אותם בהגדרה, ואחר כך בפסקה (2), ובכותרת שמופיעה בתוספת.

היו"ר דוד רותם:


האם מקובל?

ענת הר אבן:


כן.

היו"ר דוד רותם:


תודה רבה. רבותי, מי בעד ההצעה, בעד התיקונים? תודה רבה. 

ה צ ב ע ה

בעד- רוב

נגד – אין

נמנעים – אין

ההצעה עם התיקונים התקבלה פה אחד.

היו"ר דוד רותם:


התקבל פה אחד. תודה רבה.

הישיבה ננעלה בשעה 9:10.

